**Walt Whitman**, nado en West Hills, condado de Suffolk (Nova York) o 31 de maio de 1819 e finado en Camden (Nova Jersey) o 26 de marzo de 1892, foi un poeta norteamericano, considerado un dos maiores da súa nacionalidade.

Foi o primeiro poeta que experimentou as posibilidades do verso libre, servíndose dunha linguaxe sinxela e moi achegada á prosa, á vez que creaba unha nova mitoloxía para a nova nación estadounidense, segundo os postulados do americanismo emerxente. O individualismo, os relatos das súas propias experiencias, un tratamento revolucionario do impulso erótico e a crenza nos valores universais da democracia son os trazos novidosos da súa poética; na liña co romanticismo do momento. Propuxo na súa poesía unha comuñón entre os homes e a natureza de signo achegado ao panteísmo. Tanto polos seus temas como pola forma, a poesía de Whitman arredábase de todo canto se entendía habitualmente por poético, aínda que soubo crear cos novos materiais momentos de fondo lirismo.

A súa obra, concentrada nas sucesivas edicións de *Follas de herba*, é referencia indispensable en gran parte dos poetas modernos.

Traxectoria
-----------

Fillo de nai holandesa e pai británico, foi o segundo dos nove fillos dunha familia con escasos recursos económicos. Tivo un breve paso pola escola e dende moi novo viuse na obriga de traballar, primeiro como mestre itinerante, a pesar do seu escaso coñecemento académico, e máis tarde nunha imprenta.

Foi alí onde espertou a súa afección polo xornalismo, interese que lle levou a traballar en varios diarios e revistas de Nova York. Nomeado director do "Brooklyn Eagle" en 1846, permaneceu no cargo só dous anos debido a súa desconformidade coa liña abertamente proesclavista defendida polo xornal. A súa afección pola ópera (xénero que influíu en boa medida na súa obra poética) permitiulle coincidir nunha noite de estrea cun dirixente do xornal *Nueva Orleans Crescent*, quen o convenceu para que deixase Nova York e aceptase unha oferta para traballar no diario.

Durante a viaxe ao sur, que emprendeu en 1848, tivo a oportunidade de contemplar unha realidade, a de provincias, para el totalmente descoñecida e que, en definitiva, sería decisiva para a súa carreira futura. Por todo este conxunto de experiencias, cando regresou a Nova York, uns meses despois, abandonou o xornalismo e entregouse por enteiro á escritura.

A primeira edición da súa grande obra, pese a todo, non saíu do prelo ata 1855. Esta primeira edición de *Follas de Herba* (*Leaves of grass*) (habería outras oito en vida do poeta) constaba de doce poemas, todos eles sen título, e foi o propio Whitman quen se encargou de editalos e de levalos á imprenta. Dos mil exemplares da tirada, Whitman vendeu poucos e regalou a maioría, un deles a Ralph Waldo Emerson, importante figura da escena literaria estadounidense e o seu primeiro admirador. A súa crítica, moi positiva, motivou a Whitman para seguir escribindo, a pesar da súa ruinosa situación económica e da nula repercusión que, polo xeral, tiveran os seus poemas.

Ao ano seguinte apareceu a segunda edición e, catro anos máis tarde, a terceira, que ampliou cun poema de presentación e outro de despedida. A noticia de que o seu irmán George fora ferido ao comezo da Guerra Civil, impulsou a Whitman a abandonar Nova York e acudir a Fredericksburg para poder miralo. Máis tarde trasladaríase a Washington, D.C. onde, apesarado polo sufrimento dos soldados feridos, traballou voluntariamente como axudante de enfermería. Tralo fin da contenda estableceuse en Washington, onde traballou para a Administración. Alí publicou varios ensaios de contido político, nos cales defendía os ideais democráticos, pero rexeitaba o materialismo que, ao seu parecer, impregnaba a vida e as aspiracións da sociedade estadounidense.

No 1873, gravemente enfermo viuse na obriga de abandonar Washington e trasladarse a Camden, en Nova Jersey, onde permaneceu ata a súa morte. Adicou os últimos anos da súa vida a revisar a súa obra poética, e a escribir novos poemas que foi incluíndo nas sucesivas edicións de *Follas de herba*.

Obra
----

Walt Whitman fotografiado en 1869.Walt Whitman fotografiado en 1869.
### Estilo

A obra de Whitman racha cos límites da poesía, aproximándose moito á prosa. O seu característico estilo afástase da tradición establecida na súa época, e inclúe "un tratamento idiosincrático do corpo e da alma, así como do eu e dos outros". Tamén empregou unha imaxinería e simboloxía infrecuentes, como follas podres ou cascotes. Whitman escribiu abertamente sobre a morte e mais a sexualidade, incluíndo a prostitución. Moitos o etiquetan como o pai do verso libre, aínda que non foi o seu inventor.

### Concepción da poesía

No seu prefacio á edición de *Leaves of Grass* de 1855, escribiu: "O que distingue a un poeta é que o seu país o absorbe do mesmo xeito que el absorbeu o seu país". Xa que logo, para el existe unha relación simbiótica entre o poeta e a sociedade. Esta conexión enfatizouse no poema "Canto de min mesmo" a través dunha voz omnipotente en primeira persoa. Considerada unha epopea estadounidense, *Leaves of Grass* desvíase da noción de heroe para asumir a identidade da xente do común, respondendo ao impacto da rápida urbanización dos Estados Unidos nas clases baixas.

Publicacións
------------

* *Follas de herba* (*Leaves of Grass*), obra que modificou ó longo da súa vida.

Notas
-----

1. 1 2  Reynolds, 314.
2. ↑  Kirmizi, Busra; Kopacik, Martin (2016-12-27). "The Affinity between the Body, The Self and Nature in Whitman's 'Song of Myself'". *Academic Research of SSaH 2016* (en inglés). Czech Technical University in Prague. ISBN 978-80-906231-8-7.
3. ↑  Kaplan, 233.
4. ↑  Loving, 314.
5. ↑  Reynolds, 5.
6. ↑  Reynolds, 324
7. ↑  Reynolds, 332.
8. ↑  Miller, 78.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Walt Whitman*** |

|  |  |
| --- | --- |
|  | A Galifontes posúe textos orixinais acerca de:  ***Walt Whitman*** |

|  |  |
| --- | --- |
|  | A Galicitas posúe citas sobre:  ***Walt Whitman*** |

### Bibliografía

* Kaplan, Justin. *Walt Whitman: A Life*. New York: Simon & Schuster, 1979. ISBN 0-671-22542-1
* Loving, Jerome. *Walt Whitman: The Song of Himself*. University of California Press, 1999. ISBN 0-520-22687-9
* Miller, James E. *Walt Whitman*. New York: Twayne Publishers, Inc. 1962. ISBN 9780805707922
* Reynolds, David S. *Walt Whitman's America: A Cultural Biography*. New York: Vintage Books, 1995. ISBN 0-679-76709-6
* *Oda a Walt Withman. Poeta en Nueva York*, Federico García Lorca.
* *Canto de min mesmo*. Walt Whitman. Tradución de Xosé Manuel Freire, publicado no 2001 en Edicións Positivas.

### Ligazóns externas

* "Beyond the Myth of Narcissus: The Role of the Reader in Walt Whitman's 'Song of Myself.'" Artigo sobre Whitman escrito por Santiago Juan-Navarro e publicado en *Atlantis* 12.1 (1990): 109-14. *(en inglés)*

* Portal:Estados Unidos de América

|  |  |
| --- | --- |
| Control de autoridades | 
* Wd: Q81438
* WorldCat
* VIAF: 2478331
* BAV: ADV10184073
* BIBSYS: 90052356
* BLBNB: 000210111
* BMT: 187297
* BNA: 000047309
* BNB: ID
* BNCHL: 000036388
* BNE: XX1720680
* BNF: 119291430
* BRE: 4217083
* BVMC: 1554
* CANTIC: a10789376
* CERL: cnp00400884
* CiNii: DA00547867
* DeutscheBio: 118807153
* Discogs: 350136
* EBID: ID
* Europeana: ID
* FAST: 39575
* GEC: 0072130
* GND: 118807153
* Gutenberg: 600
* IBDB: 11227
* ICCU: CFIV088698
* IMDb: nm1578667
* IMSLP: ID
* ISNI: 0000000121178631
* LAC: 0004A8509
* LCCN: n79081476
* LibraryThing: whitmanwalt
* LibriVox: 588
* LOC-Jukebox: 3504
* MusicBrainz: ID
* NDL: 00460813
* NKC: jn19990009101
* NLA: 35605554
* NLG: 96092
* NNDB: 000031780
* NPG: mp90130
* NTA: 068629052
* OBP: ID
* OL: OL23178A
* openMLOL: 2519
* PTBNP: 20891
* SELIBR: 209517
* SNAC: w6dz08rc
* SUDOC: 027385922
* Treccani: walt-whitman
* ULAN: 500433991
* UNZ: WhitmanWalt
* WikiTree: Whitman-6

 |